Amnesty: Afghanistan lar flyktninger dø i kulda
Så langt i vinter har 40 mennesker, over halvparten av dem barn, frosset i hjel i ulike leirer i Afghanistan. Bare i Kabul kjemper 35.000 flyktninger i slumområdene for å overleve den tøffe vinterkulda. Rettighetsorganisasjonen Amnesty legger i dag frem en rapport som viser hvordan situasjonen for internt fordrevne flyktninger i Afghanistan har blitt dramatisk forverret de siste årene. Hver eneste dag blir 400 afghanere drevet på flukt, og totalt en halv million mennesker lever nå i provisoriske leire rundt om i landet. De voldelige kampene i Afghanistan har spredt seg til nye deler av landet, som gjør at flere legger på flukt for å redde livet. - Situasjonen er alvorlig og livstruende. En halv million mennesker lever helt ubeskyttede liv i Afghanistan nå, og har store vansker med å skaffe seg nødvendig mat. Samtidig velger myndighetene å se den andre veien, sier Amnestys generalsekretær John Peder Egenæs, til VG Nett.Amnesty mener lokale tjenestemenn unngår å hjelpe flyktningene fordi de ønsker dem bort. Av samme grunn stikker de kjepper i hjulene for hjelpeorganisasjoner. - Myndighetene forhindrer hjelpeorganisasjonene i å opprette permanente ordninger for mat, vann og utdanning. Dette for å forhindre at bosetningene skal bli permanente. Det kan virke som om planen er å plage flyktningene så mye som mulig, slik at situasjonen skal bli så ille at drar tilbake der de kom fra, sier Egenæs. Han mener denne politikken er umenneskelig og dømt til å mislykkes. - Man kan ikke sulte, fryse eller tørste mennesker til å flytte hjem til krigsherjede områder, sier han.Han ber norske myndigheter og utenriksminister Jonas Gahr Støre om å legge press på afghanske myndigheter. - Afghanske myndigheter har hatt brukbar tid på seg til å ta ansvaret de har for å beskytte flyktningene og gi dem et liv i verdighet, uten å gjøre det. Dermed påhviler det det internasjonale samfunnet, blant annet Norge, å presse myndighetene til å ansvar for det økende tallet interne fordrevne og hindre at de fryser i hjel. Han påpeker at Afghanistan ifølge internasjonal lov er pålagt å hjelpe fordrevne mennesker.- Situasjonen i Afghanistan er svært, svært vanskelig, bekrefter Rolf Vestvik, kommunikasjonssjef i Flyktninghjelpen. Organisasjonen har flere prosjekter på gang i Afghanistan. - Det viktigste vi gjør nå er utbedring og isolering av hus. I tillegg deler vi ut nødhjelpspakker med klær som gjør at enkeltmennesker lettere kan tåle den harde vinteren. Han tror det er store mørketall i tillegg til de 500.000 internt fordrevne flyktningene som er registrert i dag. I likhet med Amnesty etterlyser han større engasjement fra myndighetenes side. - Vi hadde ønsket oss at de internt fordrevnes situasjon hadde vært høyere på regjeringens prioriteringsliste, sier Vestvik. Bor i iskalde skur Amnesty har jobbet med rapporten «Fleeing war, finding misery» siden 2008 og har intervjuet hundrevis av hjelpearbeidere, myndighetspersoner og flyktninger. Blant dem er Fatima, en kvinne i 20-årene, som bor i et av Kabuls mange slumområder. Et lite tilfluktssted av revet plastfolie og gjørmevegger fungerer som bolig for henne familien, som klynger seg sammen under tepper for å beskytte seg mot kulden. Ett av barna hennes har en infeksjon i brystet. - Vi kjøpte noen medisiner, men de har ikke funket. Vi må bare la det som skjer skje med henne, forteller Fatima til Amnesty. Slumbeboerne beskriver mangel på bolig og mat. Trange forhold, dårlige sanitetsforhold og få helseklinikker gjør at sykdommer spres fort. De fleste kvinner føder i slummen uten kvalifiserte fødselshjelpere. Horia Mosadiq, Amnesty Internationals etterforsker i Afghanistan, beskriver situasjonen som en skjult, men forferdelig humanitær - og menneskerettighetskrise. Hun sier fordrevne familier er under konstant trussel om tvangsflytting og at barna nektes utdanning. - Disse menneskene er spesielt sårbare. De må søke tilflukt, og ta hånd om seg selv og familiene sine, samtidig som de må takle traumer på grunn av konflikten de har flyttet fra, sier Horia Mosadiq.
Internt fordrevne afghanere sulter og fryser i hjel. Samtidig hindrer myndighetene internasjonal hjelp, viser ny Amnesty-rapport.